Sveučilište Jurja Dobrile u Puli

Fakultet za odgojne i obrazovne znanosti

Negrijeva 6

52100 Pula

E-mail: irena.kiss@unipu.hr

# **STRUČNA PRAKSA STUDENATA SVEUČILIŠNOG INTEGRIRANOG PRIJEDIPLOMSKOG I DIPLOMSKOG UČITELJSKOG STUDIJA**

Na pažnju:

- ravnatelju/ravnateljici škole

 - mentoru/mentorici

- studentu/studentici

**Uvodni naputak**

Izvedbeni program individualne stručne prakse studenata I., II., III., IV. i V. godine sveučilišnog integriranog prijediplomskog i diplomskog Učiteljskog studija za zvanje magistra primarnog obrazovanja izrađuje se na osnovi studijskog programa, odslušanih programskih kolegija studija i okvirnog plana i programa škole u kojoj student/studentica ostvaruje svoju stručnu praksu.

Tijekom stručne prakse student/studentica ima obvezu boraviti u školi prema rasporedu sati u jednoj smjeni, ali se boravak na praksi, u dogovoru sa stručnom službom, može po potrebi i drugačije urediti.

Kakvoća stručne prakse, pored hospitiranja, ogleda se u asistiranju i izvođenju nastave, i u mogućnosti sudjelovanja na sjednicama stručnih tijela: učiteljskom vijeću, školskom odboru, stručnim skupovima, suradnji s roditeljima i sl. Student/studentica je obvezan/obvezna redovito i točno izvršavati dogovoreni plan i program stručne prakse u školi. Zadaci stručno-pedagoške prakse prilagođeni su razini pedagoške osposobljenosti za praktični rad na temelju odslušanih programskih sadržaja u okviru određenih kolegija na studiju.

Student/studentica tijekom prakse redovito vodi **dnevnik prakse** prema predočenom **naputku** *(Kako voditi dnevnik prakse)* te ga nakon obavljene prakse, potpisanog od ravnatelja škole, predaje voditeljici stručne prakse.

**Trajanje prakse**

Studenti/studentice I. godine studija za magistre primarnog obrazovanja dužni su ostvariti praksu u školi u trajanju od 5 dana (25 sati), II. godine 10 dana (50 sati), III. godine 15 dana (75 sati), IV. godine 20 dana (100 sati), a V. godine 20 dana (100 sati). Studenti/studentice I., II., III. godine studija dužni su obaviti praksu tijekom zimskog semestra, dok studenti/studentice IV. i V. godine studija mogu realizirati praksu tijekom zimskog i ljetnog semestra.

**Sadržaj stručne prakse**

Nastavni program ***Stručne prakse I.***predviđa hospitiranje i upoznavanje:

* s općom i specifičnom organizacijom škole-vježbaonice, s njezinom kulturnom i javnom djelatnošću
* sa sustavom upravljanja školom, radom stručnih i drugih tijela škole i radnim obvezama učitelja
* prisustvovanje redovnom nastavnom radu, dodatnoj, dopunskoj i izbornoj nastavi te izvannastavnim i izvanškolskim aktivnostima
* prisustvovanje ostalim aktivnostima koje stručni timovi i učitelji/učiteljice realiziraju tijekom stručne prakse
* aktivno sudjelovanje u različitim oblicima odgojno-obrazovnog rada u školi (pružanje pomoći učitelju/učiteljici).

Nastavni program ***Stručne prakse II.*** predviđa hospitiranje i upoznavanje:

* sa zakonima, pravilnicima i propisima koji reguliraju djelatnost osnovne škole (Zakon o osnovnom školstvu, Pravilnici, Kalendar rada za tekuću školsku godinu i sl.)
* s relevantnom i obveznom školskom dokumentacijom te njezinim ispravnim i redovitim vođenjem
* prisustvovanje redovnom nastavnom radu, dodatnoj, dopunskoj i izbornoj nastavi te izvannastavnim i izvanškolskim aktivnostima
* prisustvovanje ostalim aktivnostima koje stručni timovi i učitelji realiziraju tijekom školske prakse
* aktivno sudjelovanje u različitim oblicima odgojno-obrazovnog rada u školi (pružanje pomoći učitelju/učiteljiici).

Nastavni program ***Stručne prakse III.***predviđa hospitiranje i daljnje upoznavanje:

* s planiranjem, programiranjem i pripremanjem odgojno-obrazovnog rada u nastavi (godišnji, mjesečni, tjedni i dnevni plan i program)
* s vođenjem pedagoške dokumentacije (matična knjiga učenika, razredna knjiga, imenik učenika, e-matica, e-dnevnik, izvedbeni nastavni planovi i programi, dokumentacija o slobodnim aktivnostima, izvannastavnim aktivnostima, dodatnoj i dopunskoj nastavi, godišnji plan i program rada škole, prilagođeni programi za učenike, spomenica škole, te različita izvješća o radu škole)
* s napredovanjem i problemima učenika kao važnog dijela odgojno-obrazovnog procesa (broj učenika i razrednih odjela, daroviti učenici, učenici koji rade prema prilagođenim programima, uključenost učenika u izvannastavne i izvanškolske aktivnosti, organiziranost dopunske i dodatne nastave, smotre i natjecanja učenika, nagrade, pohvale i kazne, pozitivno i negativno ocijenjeni učenici, realizacija suradnje s roditeljima i dr.)
* prisustvovanje radu stručnih i drugih tijela škole (učiteljsko vijeće, razredno vijeće, stručni aktivi, vijeće roditelja, školski odbor i slično)
* prisustvovanje i sudjelovanje u redovnom nastavnom radu, dodatnoj, dopunskoj i izbornoj nastavi te izvannastavnim i izvanškolskim aktivnostima
* pokusno pripremanje i izvođenje jednog nastavnog sata iz hrvatskog jezika ili glazbene kulture.

Nastavni program ***Stručne prakse IV.*** predviđa hospitiranje, upoznavanje. asistiranje i izvođenje te uključuje:

* upoznavanje s planiranjem, programiranjem i pripremanjem odgojno-obrazovnog rada u nastavi (godišnji, mjesečni, tjedni i dnevni plan i program)
* upoznavanje s zdravstvenom, socijalnom i ekološkom skrbi o učenicima (suradnja s centrom za socijalnu skrb, suradnja s centrom za odgoj, prehrana učenika u školi, suradnja sa školskim liječnikom, organiziranje zdravstvenih pregleda učenika, organiziranje uređivanja školskog prostora i drugo)
* upoznavanje sa suradnjom škole s relevantnim subjektima i institucijama za odgojno-obrazovni rad
* prisustvovanje radu stručnih i drugih tijela škole (učiteljsko vijeće, razredno vijeće, stručni aktivi, vijeće roditelja, školski odbor i slično)
* prisustvovanje stručnim predavanjima za učitelje, stručnim aktivima, praćenje stručnih skupova i dr.)
* prisustvovanje i sudjelovanje u redovnom nastavnom radu, dodatnoj, dopunskoj i izbornoj nastavi te izvannastavnim i izvanškolskim aktivnostima
* izvođenje najmanje dva nastavna sata iz predmeta: hrvatski jezik i glazbena kultura pod vodstvom učitelja-mentora.

Nastavni program ***Stručne prakse V.*** predviđa hospitiranje, upoznavanje. asistiranje i izvođenje te predviđa daljnje upoznavanje s planiranjem, programiranjem i pripremanjem odgojno-obrazovnog rada u nastavi (godišnji, mjesečni, tjedni i dnevni plan i program). Osim upoznavanja predviđeno je:

* praćenje, analiza i interpretacija organizacijskih komponenti nastave, kao npr. artikulacije sata, primijenjenih nastavnih metoda, sredstava i pomagala, interakcijskih odnosa učitelja i učenika
* analiza grupne dinamike razreda, opterećenosti učenika, aktivnosti učenika tijekom sata, pažnje i zainteresiranosti učenika, radne discipline, uređenosti učionice, evaluacije učenikova znanja i rada, kao i niza drugih komponenti značajnih za kvalitetan odgojno-obrazovni rad
* promatranje, analiza i aktivno sudjelovanje studenata u različitim oblicima odgojno-obrazovnog rada, u radu s darovitim učenicima i učenicima s teškoćama u razvoju, u radu učeničkih grupa i drugim aktivnostima vezanim za suradnju s učiteljima i roditeljima učenika
* izvođenje najmanje dva nastavna sata iz predmeta: matematika, likovna kultura, tjelesna i zdravstvena kultura, priroda i društvo te informatika ili engleski jezik pod vodstvom učitelja-mentora.

Tijekom prakse studenti su dužni voditi **dnevnik prakse** prema metodičkom naputku za studente **„***Kako pisati dnevnik prakse“.* Dnevnik prakse treba sadržavati sintezu i kritičku interpretaciju prikupljenih podataka tijekom promatranja i realizacije nastavnih sati, završno izvješće temeljeno na opservacijama, razgovorima i vlastitom iskustvu stečenom tijekom školske prakse te stručno mišljenje učitelja-mentora o realiziranim nastavnim satima i aktivnosti studenta tijekom školske prakse.

U cilju ostvarivanja zadatka prakse molimo ravnatelje škola, stručne suradnike i voditelje da pruže pomoć studentima te da zajedno s dodijeljenim mentorima (učiteljima) sudjeluju u izradi izvedbenog programa stručne prakse.

Nakon ostvarene studentske prakse Škola za svakog studenta/studenticu dostavlja Potvrdnicu o stručnoj praksi. Pismeno izvješće škole u cilju prosudbe odnosa studenta/studentice prema ostvarenom programu prakse bit će nam važna sastavnica u cjelokupnom vrednovanju učinaka prakse i našeg zajedničkog napora za ostvarivanjem kakvoće odgojno-obrazovnog rada na svim razinama.

Očekujući od Vas razumijevanje, potporu i suradnju, unaprijed Vam zahvaljujemo.

Dekanica Fakulteta za odgojne i obrazovne znanosti

 prof. dr. sc. Ivana-Paula Gortan-Carlin